CELEX: 32010R0408
Language: el
Date: 2010-05-11 00:00:00
Title: Κανονισμός (ΕΕ) αριθ. 408/2010 του Συμβουλίου, της 11ης Μαΐου 2010 , για την τροποποίηση του κανονισμού (ΕΚ) αριθ. 194/2008 για την ανανέωση της ισχύος και την ενίσχυση των περιοριστικών μέτρων κατά της Βιρμανίας/Μιανμάρ

12.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 118/5
            
         ΚΑΝΟΝΙΣΜΌΣ (ΕΕ) αριθ. 408/2010 ΤΟΥ ΣΥΜΒΟΥΛΊΟΥ
   της 11ης Μαΐου 2010
   για την τροποποίηση του κανονισμού (ΕΚ) αριθ. 194/2008 για την ανανέωση της ισχύος και την ενίσχυση των περιοριστικών μέτρων κατά της Βιρμανίας/Μιανμάρ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 215 παράγραφος 1,
   την απόφαση 2010/232/ΚΕΠΠΑ του Συμβουλίου, της 26ης Απριλίου 2010, για την ανανέωση των περιοριστικών μέτρων κατά της Βιρμανίας/Μιανμάρ (1),
   την κοινή πρόταση της Ευρωπαϊκής Επιτροπής και της ύπατης εκπροσώπου για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Το άρθρο 4 της απόφασης 2010/232/ΚΕΠΠΑ προβλέπει ότι απαγορεύεται η αγορά, η εισαγωγή και η μεταφορά ορισμένων προσδιορισμένων κατηγοριών εμπορευμάτων από τη Βιρμανία/Μιανμάρ στην Ευρωπαϊκή Ένωση.
            
         
               (2)
            
            
               Το άρθρο 8 της απόφασης 2010/232/ΚΕΠΠΑ προβλέπει ότι η μη ανθρωπιστική βοήθεια ή τα αναπτυξιακά προγράμματα πρέπει να ανασταλούν, αλλά ότι γίνονται εξαιρέσεις για έργα και προγράμματα υπέρ ορισμένων προσδιορισμένων στόχων.
            
         
               (3)
            
            
               Ο κανονισμός (ΕΚ) αριθ. 194/2008 (2) θέτει σε ισχύ την απαγόρευση της αγοράς, εισαγωγής και μεταφοράς των κατηγοριών εμπορευμάτων που προσδιορίζονται στο άρθρο 2 παράγραφος 2 αυτού. Εντούτοις, θα πρέπει να διασαφηνισθεί ότι η απαγόρευση της αγοράς αυτών των εμπορευμάτων στη Βιρμανία/Μιανμάρ δεν θα πρέπει να εφαρμόζεται όταν η αγορά αυτή αποτελεί μέρος ενός έργου ή προγράμματος ανθρωπιστικής βοήθειας ή ενός αναπτυξιακού έργου ή προγράμματος μη ανθρωπιστικού χαρακτήρα το οποίο υποστηρίζει τους στόχους που περιγράφονται στο άρθρο 8 στοιχεία α), β) και γ) της απόφασης 2010/232/ΚΕΠΠΑ.
            
         
               (4)
            
            
               Συνεπώς, ο κανονισμός (ΕΚ) αριθ. 194/2008 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 2 του κανονισμού (ΕΚ) αριθ. 194/2008, προστίθεται η ακόλουθη παράγραφος:
   
      «5.   Η απαγόρευση της αγοράς των απαγορευμένων εμπορευμάτων που αναφέρονται στην παράγραφο 2 στοιχείο β) δεν εφαρμόζεται σε έργα ή προγράμματα ανθρωπιστικής βοήθειας ή σε αναπτυξιακά έργα και προγράμματα μη ανθρωπιστικού χαρακτήρα, τα οποία εκτελούνται στη Βιρμανία/Μιανμάρ, προς επίρρωση:
      
                  α)
               
               
                  των ανθρωπίνων δικαιωμάτων, της δημοκρατίας, της χρηστής διακυβέρνησης, της πρόληψης των συγκρούσεων και της ενίσχυσης της ευρωστίας της κοινωνίας των πολιτών·
               
            
                  β)
               
               
                  της υγείας και της εκπαίδευσης, του περιορισμού της φτώχειας, και ειδικότερα της κάλυψης των βασικών αναγκών και της εξασφάλισης βιοτικών πόρων για τα φτωχότερα και ευπαθέστερα στρώματα του πληθυσμού· ή
               
            
                  γ)
               
               
                  της περιβαλλοντικής προστασίας, και ειδικότερα των προγραμμάτων για την αντιμετώπιση του προβλήματος της μη βιώσιμης, υπερβολικής υλοτομίας που οδηγεί σε αποδάσωση.
               
            Η σχετική αρμόδια αρχή, η οποία αναφέρεται στους δικτυακούς τόπους που απαριθμούνται στο Παράρτημα IV, χορηγεί εκ των προτέρων άδεια για την αγορά των εν λόγω απαγορευμένων εμπορευμάτων. Το ενδιαφερόμενο κράτος μέλος ενημερώνει τα άλλα κράτη μέλη και την Επιτροπή σχετικά με τυχόν άδεια που χορηγείται δυνάμει της παρούσας παραγράφου.».
   
   Άρθρο 2
   Ο παρών κανονισμός αρχίζει να ισχύει την επόμενη μέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαΐου 2010.
      
         
            Για το Συμβούλιο
         
         
            H Πρόεδρος
         
         Á. GONZÁLEZ-SINDE REIG
      
   
   
      (1)  ΕΕ L 105 της 27.4.2010, σ. 22.
   
      (2)  ΕΕ L 66 της 10.3.2008, σ. 1.